Ondersoek ingestel ná brand by Pta-substasieTalle buurte sit sedert gisteraand sonder krag. (Argieffoto:Unsplash) Talle buurte in die ooste van Pretoria sit sedert Saterdagaand sonder krag ná ŉ ontploffing by die Wapadrand-substasie. Silver Lakes, Zwavelpoort, Lombardy, Tierpoort, Wapadrand, Donkerhoek, Equestria, Faerie Glen, Olympus en Boardwalk word onder meer deur die onderbreking geraak. Phillip Nel, burgemeesterskomiteelid vir nutsdienste by die Tshwane-metroraad, sê die brand het kort voor 21:00 Saterdagaand uitgebreek. ŉ Gedeelte van die substasie se beheerstelsel het in vlamme opgegaan. Stadsingenieurs stel intussen ondersoek in na die oorsaak van die brand. Herstelwerk het reeds begin, maar daar is nog geen presiese aanduiding van wanneer die kragtoevoer na verwagting herstel sou word nie. Nadat ŉ omvattende tegniese assessering afgehandel is, sal daar waarskynlik ŉ beter aanduiding van die hersteltyd wees. Nel sê die perseel is vroegoggend opgeruim sodat dadelik met herstelwerk en die vervanging van beskadigde toerusting begin kan word. Volgens die Tshwane-metroraad moet die substasie heeltemal van die netwerk ontkoppel word sodat herstelwerk gedoen kan word.